Mazel Klezmer Band

*Klezmer – og mere til…*

Lykke og held er den oprindelige betydning af det jiddische ord Mazel. Mazel Klezmer Band blev dannet i 1998 og har siden gennem hyppig koncertvirksomhed i ind- og udland fortolket og formidlet den særlige jødiske folkemusik kaldet klezmer.

Klezmer har rødder i det gamle Østeuropa, fra Baltikum i nord til Bulgarien i syd. I starten af 1900-tallet emigrerede mere end 3 millioner jøder fra Østeuropa til USA, og klezmermusikken blandende sig her med den sorte musik.

Klezmer består af energisk instrumentalmusik som i sin tid akkompagnerede danse ved jødiske bryllupsfester samt traditionelle jiddische sange. Musikken er let tilgængelig, iørefaldende og emotionel.

Den jødiske musik har været inspirationskilde til klassiske, jazz- og filmmusikkomponister, ligesom klemzergenren omvendt har hentet inspiration fra de lokalområder musikken udsprang fra.

Mazel Klezmer Band inviterer publikum indenfor i klezmergenrens rummelige univers ved at præsentere en bred vifte af musikalske udtryk som inkluderer symfoniske værker, jazzstandards, filmmusik, sange om livet i det gamle Østeuropa, jødisk vaudeville og kabaret, egne kompositioner og naturligvis masser af den traditionelle festmusik.

Ensemblet leverer således en rejse i det jødiske folks musikkultur, i form af et varieret og originalt program, som spænder over 200 års musikhistorie fra 3 forskellige kontinenter.